Document ID: 31992R2229

ΚΑΝΟΝΙΣΜΟΣ (ΕΟΚ) αριθ. 2229/92 ΤΗΣ ΕΠΙΤΡΟΠΗΣ της 31ης Ιουλίου 1992 για την τροποποίηση του κανονισμού (ΕΟΚ) αριθ. 3695/91 περί θεσπίσεως μέτρων για τον εφοδιασμό των πορτογαλικών βιομηχανιών ραφιναρίσματος, στη διάρκεια της περιόδου εμπορίας 1992/93, σε ακατέργαστη ζάχαρη από ζαχαρότευτλα που έχουν συγκομισθεί στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 61/92 (2), και ιδίως το άρθρο 9 παράγραφος 6,
Εκτιμώντας:
ότι ο κανονισμός (ΕΟΚ) αριθ. 3695/91 της Επιτροπής της 18ης Δεκεμβρίου 1991 περί θεσπίσεως μέτρων για τον εφοδιασμό των πορτογαλικών βιομηχανιών ραφιναρίσματος, στη διάρκεια της περιόδου εμπορίας 1992/93 (3), σε ακατέργαστη ζάχαρη από ζαχαρότευτλα που έχουν συγκομισθεί στην Κοινότητα, προέβλεψε τη χορήγηση κατ' αποκοπήν κοινοτικών ενισχύσεων για τη μεταφορά και το ραφινάρισμα στην Πορτογαλία 65 000 τόνων ακατέργαστης ζάχαρης από ζαχαρότευτλα που έχουν συγκομισθεί στην Κοινότητα, που πρέπει να παραδοθεί μέχρι τις 30 Ιουνίου 1992 και να υποστεί ραφινάρισμα από 1ης Ιουλίου 1992- ότι είναι δυνατή η πληρωμή προκαταβολής έναντι των ενισχύσεων αυτών, καθώς και η ίδια η χορήγηση των ενισχύσεων αυτών, εφόσον πρόκειται για προκαταβολές επί της πληρωμής της ενίσχυσης για ραφινάρισμα, μόνον αν η ημερομηνία κατάρτισης της φορτωτικής συμπίπτει με την περίοδο από την έναρξη της ισχύος του προαναφερθέντος κανονισμού μέχρι τις 30 Ιουνίου 1992 και, εφόσον πρόκειται για πληρωμή της ενίσχυσης αυτής, μόνο αν η εν λόγω ζάχαρη έχει εισαχθεί στην Πορτογαλία πριν από την 1η Ιουλίου 1992-
ότι δεν ήταν δυνατή η εισαγωγή στην Πορτογαλία πριν από την 1η Ιουλίου 1992 ενός τμήματος της προαναφερθείσας ποσότητας ακατέργαστης ζάχαρης από τεύτλα, για λόγους ανεξάρτητους από τη θέληση των ενδιαφερομένων, αν και η σχετική φορτωτική είχε εκδοθεί πριν από την ημερομηνία αυτή- ότι είναι σκόπιμο, για να μη διακοπεί ο εφοδιασμός των βιομηχανιών ραφιναρίσματος, να δοθεί στις αρμόδιες πορτογαλικές αρχές η δυνατότητα χορήγησης συμπληρωματικής προθεσμίας, μετά από αίτηση των ενδιαφερομένων, για την εισαγωγή στην Πορτογαλία της ποσότητας που λείπει- ότι, για λόγους επείγουσας ανάγκης, πρέπει να προβλεφθεί η άμεση θέση σε ισχύ του εν λόγω μέτρου, καθώς και η αναδρομική εφαρμογή του από 1ης Ιουλίου 1992-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 6 παράγραφος 1 του κανονισμού (ΕΟΚ) αριθ. 3695/91 προστίθεται το ακόλουθο δεύτερο εδάφιο:
"Ωστόσο, αν για λόγους ανεξάρτητους από τη θέληση των ενδιαφερομένων, η ζάχαρη δεν μπορεί να εισαχθεί στην Πορτογαλία πριν από την 1η Ιουλίου 1992, οι αρμόδιες πορτογαλικές αρχές μπορούν, μετά από αίτηση των ενδιαφερομένων, να μεταθέσουν την ημερομηνία λήξης μέχρι τις 10 Ιουλίου 1992."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων
Εφαρμόζεται από 1ης Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1992.

Labels: 3
17
18